Voortvlugtende in Brasilië aangekeerGerhard Jansen van Vuuren. Die voortvlugtende Gerhardus Jansen van Vuuren, wat van die moord op sy voormalige meisie, Andrea Venter, verdink word, is glo Woensdag in Brasilië aangekeer. Die nasionale vervolgingsgesag (NVG) kan nie in die stadium sy inhegtenisname bevestig nie, en wag ook nog vir bevestiging van Van Vuuren se vingerafdrukke voor hulle meer inligting gaan verskaf, berig JacarandaFM. Van Vuuren het tydens sy moordverhoor uit Suid-Afrika gevlug. Hy word daarvan beskuldig dat hy haar op 2 Mei 2011 vermoor het. Van Vuuren het haar na bewering 14 keer met ŉ skerp voorwerp gesteek. Sy is in haar huis in ŉ kompleks in Fourways, Johannesburg, waar sy glo vir Van Vuuren weggekruip het, se voorportaal vermoor. Hy het glo ook ŉ veiligheidsbeampte gedreig wat probeer het om in te tree. Hy het glo die moord voor twee ooggetuies gepleeg en het daarna probeer om selfmoord te pleeg deur homself in die nek te steek. Paramedici het Van Vuuren op die toneel behandel, en Venter is op die toneel dood verklaar. Van Vuuren is twee keer in die Randburgse landdroshof borgtog geweier omdat die staat geglo het hy is ŉ vlugrisiko, aangesien hy sy beskermingsbevel verontagsaam het. Van Vuuren se regspan het egter ŉ aansoek by die hooggeregshof ingedien waarna regter Van Oosten hom op borgtog vrygelaat het. Die laaste keer wat hy volgens sy borgtogvoorwaardes by die polisie ingeteken het, was op 15 Mei 2013. Bron: JacarandaFM